פני היינס

פנלופה "פני" היינס (באנגלית: Penelope "Penny" Heyns; נולדה ב-8 בנובמבר 1974) היא שחיינית דרום אפריקאית, אלופה אולימפית (אטלנטה 1996) ושיאנית עולם במשחי החזה. השחיינית היחידה בתולדות המשחקים האולימפיים שזכתה בשני משחי החזה באותה אולימפיאדה. הייתה השחיינית הראשונה ששחתה 100 מטר חזה מתחת ל-1:07 דקות ו-200 מטר חזה מתחת ל-2:24 דקות. פני היינס נולדה בספרינגס, בחבל חאוטנג, דרום אפריקה. לאחר שסיימה את לימודי התיכון בשנת 1992 באמנזימטוטי, עברה לארצות הברית על מנת ללמוד פסיכולוגיה באוניברסיטת נברסקה–לינקולן בשנים 1993–1997. באולימפיאדת ברצלונה (1992) סיימה היינס במקום 33 במשחה ל-100 מטר חזה בתוצאה של 1:14.99 דקות, במקום 34 במשחה ל-200 מטר חזה בתוצאה של 2:45.04 דקות ובמקום 16 במשחה שליחות 4x100 מטר מעורב בתוצאה של 4:24.28 דקות. במשחקי חבר העמים שנערכו בוויקטוריה, קנדה בשנת 1994 היא זכתה במדליית ארד במשחה ל-100 מטר חזה (1:09.86 דקות). באליפות העולם שנערכה ברומא, איטליה אותה שנה היא סיימה במקום שישי במשחה ל-100 מטר חזה בתוצאה של 1:10.46 דקות. בשלב המוקדמות היא קבעה תוצאה של 1:09.79 דקות. נוסף לכך, היא סיימה במקום 13 במשחה ל-200 מטר חזה בתוצאה של 2:33.08 דקות ובמקום 11 במשחה שליחות 4x100 מעורב בתוצאה של 4:18.65 דקות. באליפות הפאן פסיפיק שנערכה באטלנטה, ארצות הברית בשנת 1995 היא זכתה בשתי מדליות. מדליית זהב במשחה ל-100 מטר חזה (1:08.09 דקות) ומדליית כסף במשחה ל-200 מטר חזה (2:27.68 דקות). שבועיים לאחר מכן באוניברסיאדה שנערכה בפוקואוקה, יפן היא זכתה בשתי מדליות זהב, במשחה ל-100 מטר חזה (1:08.47 דקות) ובמשחה ל-200 מטר חזה (2:28.44 דקות). בתחרות שחייה שנערכה בדרבן ב-4 במרץ 1996 קבעה היינס שיא עולם חדש ראשון במשחה ל-100 מטר חזה בתוצאה של 1:07.46 דקות. באולימפיאדת אטלנטה (1996) היא זכתה בשתי מדליות זהב בשני משחי החזה, לראשונה בתולדות המשחקים האולימפיים. במשחה ל-100 מטר חזה היא ניצחה בתוצאה של 1:07.73 דקות, לפני אמנדה בירד מארצות הברית (1:08.09 דקות) וסמנתה ריילי מאוסטרליה אלופת העולם (1:09.18 דקות). בשלב המוקדמות היא קבעה שיא עולם חדש בתוצאה של 1:07.02 דקות. במשחה ל-200 מטר חזה היא ניצחה בשיא אולימפי חדש בתוצאה של 2:25.41 דקות לפני אמנדה בירד (2:25.75 דקות) ואגנס קובאץ' מהונגריה (2:26.57 דקות). נוסף לכך, היא סיימה במקום רביעי עם חברותיה במשחה שליחות 4x100 מטר מעורב בתוצאה של 4:08.16 דקות. באליפות הפאן פסיפיק שנערכה בפוקואוקה, יפן בשנת 1997 היא זכתה במדליית כסף במשחה ל-100 מטר חזה (1:08.85 דקות). שבועיים לאחר מכן באוניברסיאדה שנערכה במסינה, איטליה היא זכתה במדליית כסף במשחה ל-100 מטר חזה (1:10.15 דקות). באליפות העולם שנערכה בפרת' בשנת 1998 סיימה היינס במקום חמישי במשחה ל-100 מטר חזה בתוצאה של 1:08.77 דקות, בשלב המוקדמות היא קבעה תוצאה של 1:08.66 דקות, הזמן השני במוקדמות. נוסף לכך, היא סיימה במקום שישי במשחה ל-200 מטר חזה בתוצאה של 2:27.81 דקות. במשחקי הרצון הטוב שנערכו בניו יורק ב-1 באוגוסט אותה שנה היא קבעה שיא עולם חדש במשחה ל-50 מטר חזה בתוצאה של 30.95 שניות ובכך החזיקה בשיאי העולם בכל שלושת משחי החזה בו זמנית (בריכה אולימפית). נוסף לכך, היא ניצחה במשחה ל-100 מטר חזה (1:08.14 דקות) ובמשחה ל-200 מטר חזה (2:26.73 דקות). בשנת 1999 קבעה היינס לא פחות מ-11 שיאי עולם חדשים תוך 3 חודשים, בשלוש יבשות שונות והחזיקה בו זמנית בשיאי עולם ב-5 משחי החזה בו זמנית מתוך 6 האפשריים (בריכה אולימפית ובריכת 25 מטר), הישג שרק היא קבעה אותו עד כה. באליפות הפאן פסיפיק שנערכה בסידני, אוסטרליה באותה שנה, היא זכתה בשתי מדליות זהב. במשחה ל-100 מטר חזה בשיא עולם חדש של 1:07.08 דקות ובמשחה ל-200 מטר חזה בשיא עולם חדש נוסף של 2:23.64 דקות. היא הוכתרה לשחיינית המצטיינת בתחרות באולימפיאדת סידני (2000) זכתה היינס במדליית ארד במשחה ל-100 מטר חזה בתוצאה של 1:07.55 דקות, אחרי מייגן קוואן מארצות הברית (1:07.05 דקות) ולייזל ג'ונס מאוסטרליה ( 1:07.49 דקות). נוסף לכך, היא סיימה במקום 20 במשחה ל-200 מטר חזה בתוצאה חלשה עבורה של 2:30.17 דקות. היינס פרשה משחייה תחרותית בשנת 2001. היינס חברה בפדרציית השחייה הבינלאומית, אשת עסקים ועובדת כמגישה בטלוויזיה. בסך הכל קבעה היינס 14 שיאי עולם חדשים, 4 במשחה ל-200 מטר חזה, 7 במשחה ל-100 מטר חזה ו-3 במשחה ל-50 מטר חזה. היינס זכתה בתואר שחיינית השנה בעולם בשנים 1996 ו-1999. מדיה וקבצים בנושא פני היינס בוויקישיתוף התפתחות שיא העולם במשחה ל-50 מטר חזה התפתחות שיא העולם במשחה ל-100 מטר חזה התפתחות שיא העולם במשחה ל-200 מטר חזה פני היינס, באתר olympedia.org פני היינס, באתר Swimrankings אתר הבית של פני היינס פני היינס(הקישור אינו פעיל), באתר Sports123 (באנגלית) פני היינס, באתר Sports123 (באנגלית) Commonwealth Games Medallists - Swimming and Diving (Women), www.gbrathletics.com 1995 Pan Pacific Swimming Championships World Student Games (Universiade) - Swimming and Diving (Women), www.gbrathletics.com 1997 Pan Pacific Swimming Championships 1999 Pan Pacific Swimming Championships Welcome to OmniShare Holdings Pty Ltd, web.archive.org, ‏2009-01-06